# Estratègies de millora educativa/Mapa de recursos

El mapa de recursos educatius és una eina senzilla que ens pot ser molt útil per conèixer els recursos, serveis, programes, equipaments, agents i professionals dedicats a l'educació de les persones joves en el nostre territori de referència.
Consisteix a fer una recollida sistemàtica d'informació de tots els serveis, programes i professionals dedicats a l'acció socioeducativa en un territori de referència:
* Ajuntament: programes i serveis d'educació, de joventut, de serveis socials i de promoció econòmica.
* Administració autonòmica: serveis educatius (EAP, CRP, tècnic de LIC), centres educatius, Unitat d’Escolaritat Compartida (UEC), Consorci per a la Normalització Lingüística...
* Administracions de segon nivell (diputació, consell comarcal): biblioteca, escola d'adults, altres recursos (joventut, educació, orientació i inserció).
* Tercer sector: escoles de segona oportunitat, activitats de les entitats i federacions de lleure educatiu, activitats de les AMPA i col·lectius de famílies, activitats d'associacions amb finalitats educatives o formatives.
* Món de l’empresa: serveis educatius de caràcter privat, pràctiques a empreses per a estudiants, programes formatius a empreses...
Exemple (municipi de 7.000 habitants): (variablitat territorial)
| | Programa o servei | Titularitat |
| 1 | Escola d’adults | Ajuntament – Educació |
| 2 | Curs d’accés a cicles de grau mitjà | Ajuntament – Educació |
| 3 | Escola Municipal de Música | Ajuntament – Educació |
| 4 | Servei d’Intermediació Laboral | Ajuntament – Promoció econòmica |
| 5 | Espai Jove | Ajuntament – Joventut |
| 6 | Punt d’Informació Juvenil | Ajuntament – Joventut |
| 7 | Biblioteca | Ajuntament – Cultura |
| 8 | Programa de reforç escolar | Ajuntament – Serveis socials |
| 9 | Protocol d’absentisme escolar | Ajuntament – Serveis socials |
| 10 | Beques i ajuts a l’escolaritat | Ajuntament – Serveis socials |
| 11 | Projecte d'aula oberta | Ajuntament – Serveis socials + institut |
| 12 | USEE | Institut de secundària |
| 13 | Atenció especialitzada de l’EAP | Departament d’Ensenyament |
| 14 | Pla d’acció tutorial | Institut de secundària + entorn |
| 15 | Programa d'activitats extraescolars | Entitats i clubs esportius + AMPA |
De cada un d'aquests serveis i programes, cal que recollim un mínim d'informació per tal d'omplir una fitxa de servei, com la de l'exemple:
Programa de reforç escolar a menors:
* Descripció: programa d'intervenció multidisciplinària amb infants, adolescents i famílies amb risc social, per fer front a les seves possibles dificultats d'aprenentatge i desenvolupament social. El recurs dóna eines d'aprenentatge, autoestima i motivació als menors perquè puguin assolir l'èxit escolar.
* Titularitat: ajuntament.
* Gestió: serveis socials bàsics de l'ajuntament.
* Finançament: ajuntament.
* Objectius: compensar les desigualtats en l'accés als recursos socioeducatius, evitar l'empitjorament i la cronificació de les situacions de risc, millorar el rendiment escolar dels menors, i fomentar la participació dels pares i mares i nens i nenes en el seu propi aprenentatge i desenvolupament social.
* Activitats: classes i activitats de reforç escolar i d'estimulació de la motivació, entrevistes a pares i mares i seguiment individual dels menors.
* Metodologies: reforç escolar, suport psicològic i eines innovadores d'aprenentatge.
* Persones destinatàries: alumnat de secundària.
* Treball en xarxa: coordinació estreta amb els centres educatius mitjançant la Comissió Social de Centre.
* Dades de contacte i professionals referents.
El mapa de recursos és una eina per conèixer quines actuacions es fan, qui les fa i com les fa en l'àmbit educatiu d'un territori de referència, cosa que ens pot servir per identificar quins agents poden formar part d'una xarxa de treball d'agents socioeducatius d'un territori, i també pot servir en el diagnòstic per visualitzar els espais buits i detectar necessitats no cobertes per cap servei o recurs.